Kathah ugi ingkang sami ngundamana basa Jawi kaanggep basa feodal, basa Jawi mujudaken pasinaon ingkang paling boten dipunremeni tuwin mbingungaken, malah guru basa Jawi wonten ingkang mucalipun ngangge basa Indonesia. Punapa inggih ta basa Jawi punika klebet ewoning basa feodal? Mangsuli pisambatipun sawatawis tiyang wau, kula namung mesem kecut. Basa Jawi punika genah dede basa feodal, lha ingkang ngundamana basa Jawi punika basa feodal sampun terang trawaca manawi piyambakipun boten mangertos sejatosipun basa Jawi. Pranyatan wau genah mengku karep supados basa Jawi dipunsingkiri. Lha basa punapa kemawon manawi dereng lanyah anggenipun nyinaoni nggih kraosipun awrat. Ingkang nudhuh feodal wau klebet ewoning tiyang ingkang kirang tlaten lan taberi nambahi indhaking kaweruhipun, lajeng ngundamana kanthi alesan mawarni-warni kangge nutupi sipatipun wigah-wigih anggenipun ngudi kawruh, boten purun rekaos, cekak oasipun males.